Omhels opstanding | Netwerk24
Deur Dr. Hannes De Kock 12 Mei 2021 06:34
Indien ons hoop slegs vir hierdie lewe op Christus gevestig is, is ons die bejammerenswaardigste van alle mense. – 1 Kor. 15:19 (2020-vertaling)
As jy nie in die opstanding glo nie, is jy die bejammerens­waardigste van alle mense. En tog is daar mense wat nie glo nie.
Hierdie onwilligheid om die opstanding te glo en van die opstandingswaarheid weg te hardloop is ten diepste 'n onwilligheid om die gevolge van die opstandingsboodskap te aanvaar.
As Jesus wel werklik opgestaan het, beteken dit my lewe behoort radikaal te verander namate my lewe deur die bruisende opstandingskrag oorspoel word.
Die geloof in die opstanding sal alles ingrypend verander. Dit kan nie anders nie. Ons praat van 'n nuwe lewe, maar my "ou self" – die eie ek – hou niks hiervan nie. Daarom wil ek dit nie glo nie, soek ek redes om dit nie te glo nie, en hardloop ek eerder weg.
Vandag hardloop mense weg. Hul lewe wys dat hulle weghardloop. Indirek in hul lewe hardloop hulle weg van hierdie waarheid oor die opstanding.
Waar die eie ek nie afgesterf het nie, kan die nuwe lewe nie opstaan nie – 'n nuwe lewe wat radikaal anders is.
As ek die opstandingsgebeure glo, sal ek radikaal moet verander. Of, beter gestel: Ek sal radikaal verander moet word.